MT Il-Ġurnal Uffiċjali tal-Unjoni Ewropea C 271/36

Opinjoni tal-Kumitat Ekonomiku u Soċjali Ewropew dwar “Il-Proposta għal Direttiva tal-Kunsill li timplimenta kooperazzjoni msaħħa fil-qasam tat-taxxa fuq it-tranżazzjonijiet finanzjarji”

COM(2013) 71 final — 2013/0045 (CNS)

2013/C 271/06

Relatur: is-Sur PALMIERI

Nhar it-28 ta’ Frar 2013, il-Kunsill iddeċieda, b’konformità mal-Artikolu 113 tat-Trattat dwar il-Funzjonament tal-Unjoni Ewropea, li jikkonsulta lill-Kumitat Ekonomiku u Soċjali Ewropew dwar

il-Proposta għal Direttiva tal-Kunsill li timplimenta kooperazzjoni msaħħa fil-qasam tat-taxxa fuq it-transazzjonijiet finanzjarji

COM(2013) 71 final - 2013/0045 (CNS).

Is-Sezzjoni Speċjalizzata għall-Unjoni Ekonomika u Monetarja u l-Koeżjoni Ekonomika u Soċjali, inkarigata sabiex tipprepara l-ħidma tal-Kumitat dwar is-suġġett, adottat l-Opinjoni tagħha nhar l-24 ta’ April 2013.

Matul l-490 sessjoni plenarja tiegħu li saret fit-22 u t-23 ta' Mejju 2013 (seduta tat-23 ta’ Mejju), il-Kumitat Ekonomiku u Soċjali Ewropew adotta din l-Opinjoni b’94 vot favur, 38 vot kontra u 9 astensjonijiet.

1. Konklużjonijiet u rakkomandazzjonijiet

1.1 Il-Kumitat Ekonomiku u Soċjali Ewropew (KESE), b’konformità mal-pożizzjonijiet tal-Parlament Ewropew (1), tal-Kumitat tar-Reġjuni (2) u mal-opinjonijiet preċedenti (3), jilqa’ b’mod favorevoli l-proposta mressqa mill-Kummissjoni biex tiġi introdotta l-ewwel taxxa fuq it-tranżazzjonijiet finanzjarji (TTF) reġjonali fid-dinja.

1.2 Filwaqt li jfakkar li huwa kien irrakkomanda l-applikazzjoni ta’ TTF fil-livell dinji, il-KESE jemmen li l-applikazzjoni tagħha fil-livell reġjonali (żona UE11+), bis-saħħa tal-involviment ta’ 11-il Stat Membru tal-Unjoni Ewropea (4), tista’ tirrappreżenta opportunità ta’ importanza eċċezzjonali, li tista’ twassal għall-applikazzjoni futura tagħha madwar id-dinja.

1.3 Il-KESE jtenni l-importanza tal-proċedura ta’ kooperazzjoni msaħħa bħala strument li jippermetti lill-Istati Membri jiksbu l-aktar ftehim wiesa’ possibbli f’ċerti oqsma ta’ politika stabbiliti fit-Trattati (5), u b’hekk jiġi newtralizzat l-imblokk tal-unanimità li sikwit daħħal lill-UE f’sitwazzjoni ta’ staġnar politiku u ekonomiku.

1.4 Il-KESE jqis li wieħed mill-punti b’saħħithom tal-proposta għal TTF huwa l-fatt li hija taxxa b’bażi tat-taxxa wiesgħa u li għandha żewġ rati tat-taxxa baxxi li jnaqqsu l-effetti negattivi ta’ distorsjoni. Il-KESE jemmen li l-introduzzjoni ta’ taxxa fiż-żona EU11+ ser tippromovi l-ħolqien ta’ suq finanzjarju uniku. Għaldaqstant jirrakkomanda li t-TTF tidħol fis-seħħ fl-1 ta’ Jannar 2014 u jqis li l-introduzzjoni gradwali mhijiex adegwata.

1.5 Il-KESE jqis li biex jiġi massimizzat l-impatt tat-taxxa fuq it-tkabbir ekonomiku, id-dħul li ser tiġġenera din it-taxxa għandu jiġi allokat lil programm ta’ investiment fil-livell nazzjonali u tal-UE li jkun jista’ jiżgura l-irkupru ekonomiku u joħloq l-impjiegi fil-perjodu qasir.

1.6 Il-KESE bi pjaċir jenfasizza li, sabiex jiġi newtralizzat jew tal-anqas jitnaqqas kemm jista’ jkun ir-riskju ta’ delokalizzazzjoni tal-attivitajiet finanzjarji, il-Kummissjoni – fil-proposta l-ġdida għat-TTF – assoċjat il-prinċipju tar-residenza (jew tat-territorjalità) (propost fil-verżjoni oriġinali) mal-prinċipju tal-ħruġ (issuance principle), li ġie propost mill-Parlament Ewropew u appoġġjat mill-KESE fl-Opinjoni preċedenti tiegħu (6). Il-KESE jinnota li l-applikazzjoni kumulattiva ta’ dawn il-prinċipji tista’ tfisser li f’ċerti każijjiet anke l-istituzzjonijiet finanzjarji tal-Istati Membri li ma jipparteċipawx ikunu soġġetti għat-taxxa. Għaldaqstant, il-KESE jqis opportun – f’konformità ma’ dak li ppropona l-Parlament Ewropew – li ssir analiżi ddettaljata u negozjati f’waqthom ma’ pajjiżi terzi sabiex jiġi faċilitat il-ġbir tat-TTF.

1.7 Il-KESE, f’konformità mal-Parlament Ewropew, iqis opportun li l-prinċipji ta’ residenza u ta’ emissjoni jiġu integrati mal-prinċipju ta' sjieda. Dan jista’ jwassal biex ikun riskjuż b’mod effettiv u jqum ħafna flus l-evitar tat-TTF, u jiggarantixxi li t-taxxa tiġi applikata aħjar.

1.8 Il-KESE jilqa’ b’mod favorevoli l-bidliet kontra l-evitar u l-evażjoni introdotti mill-Kummissjoni bil-għan li tittejjeb il-ġestjoni tat-taxxa. Il-Kumitat jappoġġja l-introduzzjoni ta’ eżenzjoni għat-tranżazzjonijiet tas-suq primarju li jinvolvu l-impriżi għall-investiment kollettiv fit-titoli trasferibbli (UCITS – units of undertakings for collective investments in transferable securities) u l-fondi ta’ investiment alternattiv (AIF – Alternative Investment Funds) sabiex jiġi promoss il-finanzjament tal-intrapriżi.

1.9 Il-KESE jiddispjaċih li l-valutazzjoni tal-konsegwenzi makro u mikroekonomiċi tal-applikazzjoni tat-TTF hija prevista biss wara tliet snin mid-dħul fis-seħħ tal-leġislazzjoni kkonċernata. Huwa jitlob li l-Kummissjoni twettaq tali attività ta’ kontroll u ta’ verifika b’mod permanenti (monitoraġġ annwali). B’dan il-mod, ser ikun possibbli li naslu għal valutazzjoni immedjata tal-effetti tat-TTF, biex b’hekk ikunu jistgħu jiġu proposti korrezzjonijiet f’waqthom fl-applikazzjoni tat-TTF.

1.10 Fid-dawl tal-fatt li l-KESE preċedentement kien ikkritika n-nuqqas ta’ dokumentazzjoni ta’ valutazzjoni mal-proposta oriġinali tat-TTF, jilqa’ b’mod favorevoli l-fatt li l-Kummissjoni Ewropea ħadet azzjoni biex tikkoreġi parzjalment dan in-nuqqas. Il-KESE jenfasizza li, fir-rigward tal-valutazzjoni kwantitattiva tal-effetti tal-proposti, jeħtieġ li l-Kummissjoni ttejjeb il-mudelli li huma disponibbli bħalissa, billi tadattahom għall-valutazzjoni ta’ alternattivi ta’ politika. B’mod partikolari, il-Kumitat jistieden lis-servizzi tal-Kummissjoni biex, fejn ikun possibbli, jipproduċu stimi relatati mal-karatteristiċi attwali tal-proposti speċifiċi li saru.

1.11 Il-KESE jiddispjaċih li, peress li t-TTF ma tistax tiġi applikata fis-27 Stat Membru tal-UE kollha, il-baġit tal-UE huwa nieqes minn pilastru fundamentali tas-sistema ta’ riżorsi proprji. Din is-sistema kellha twassal biex terġa’ tiġi garantita l-awtonomija finanzjarja meħtieġa tal-UE, kif stabbilit oriġinarjament fl-Artikolu 201 tat-Trattat ta’ Ruma.

1.12 Il-KESE jisħaq li fl-applikazzjoni tat-TTF, l-entitajiet ta’ ġestjoni, permezz tal-koordinazzjoni neċessarja bejn l-Istati Membri, iridu jnaqqsu kemm jista’ jkun ir-riskji ta’ evitar u evażjoni, kif ukoll inaqqsu l-ispejjeż amministrattivi ta’ ġestjoni.

1.13 Filwaqt li jtenni l-bżonn ta’ monitoraġġ fid-dettall tal-effetti tat-taxxa fuq il-fondi tal-pensjonijiet u l-pensjonanti futuri, il-KESE ma jirrakkomandax li dawn jiġu esklużi mill-kamp ta’ applikazzjoni tat-TTF.

1.14 Waqt il-qadi ta’ dmirijietu bħala korp konsultattiv tal-Kummissjoni, tal-Parlament Ewropew u tal-Kunsill, il-KESE jiddikjara mill-ġdid l-intenzjoni tiegħu li jimpenja ruħu biex iwettaq monitoraġġ kontinwu tal-proċess li permezz tiegħu l-proposta tal-Kummissjoni twassal għal leġislazzjoni.

2. Il-Proposta tal-Kummissjoni għal Direttiva tal-Kunsill li timplimenta kooperazzjoni msaħħa fil-kuntest ta’ sistema komuni ta’ taxxa fuq it-tranżazzjonijiet finanzjarji (TTF)

2.1 Il-proposta għal Direttiva tal-Kummissjoni Ewropea (7) tirrifletti l-proposta preċedenti li tfasslet f’Settembru 2011 (8). Minkejja l-fatt li ma rċevitx appoġġ unanimu fil-Kunsill, din il-proposta madankollu ħeġġet 11-il Stat Membru tal-UE biex jagħmlu talba uffiċjali lill-Kummissjoni nhar it-28 ta’ Settembru 2012 sabiex il-proċedura ta’ kooperazzjoni msaħħa tintuża biex tiġi stabbilita TTF.

2.2 Wara li vvalutat il-fattibbiltà ta’ din it-talba u stabbilixxiet li l-kooperazzjoni msaħħa fir-rigward tat-TTF ma kienx ser ikollha effett negattiv fuq is-suq intern jew fuq il-kompetenzi, id-drittijiet u l-obbligi tal-Istati Membri li ma kinux qed jipparteċipaw, f’Ottubru 2012 il-Kummissjoni fasslet deċiżjoni biex tawtorizza l-kooperazzjoni msaħħa, liema deċiżjoni tressqet quddiem il-Parlament Ewropew f’Diċembru 2012 u rċeviet l-awtorizzazzjoni tal-Kunsill ECOFIN f’Jannar 2013.

2.3 Il-proposta tal-Kummissjoni tirrifletti essenzjalment il-proposta oriġinali; iddaħħlu xi bidliet bil-għan li: i) tiġi żgurata ċarezza leġislattiva aħjar, u ii) jissaħħew id-diżpożizzjonijiet kontra l-abbuż u kontra l-evitar tat-taxxa kif mitlub mill-11-il Stat Membru.

2.3.1 Ġew affermati mill-ġdid u msaħħa t-tliet għanijiet oriġinali: i) it-tisħiħ tas-suq uniku billi jiġu newtralizzati l-approċċi nazzjonali diverġenti lejn it-tassazzjoni fuq it-tranżazzjonijiet finanzjarji; ii) l-iżgurar li s-settur finanzjarju jikkontribwixxi b’mod ġust għall-finanzi pubbliċi bl-istess mod bħas-setturi l-oħra; iii) il-promozzjoni tal-investiment mis-sistema finanzjarja fl-ekonomija reali.

2.3.2 Bħal fil-proposta oriġinali, il-bażi tat-taxxa hija wiesgħa u r-rati minimi huma baxxi: 0,1 % għat-tranżazzjonijiet finanzjarji li jikkonċernaw ishma, bonds, unitajiet f’impriżi ta’ investiment kollettiv, strumenti tas-suq monetarju, ftehimiet ta’ riakkwist u ta’ self; u 0,01 % għat-tranżazzjonijiet finanzjarji li jinvolvu kuntratti tad-derivati.

2.3.3 Sabiex ma jiġix ostakolat l-iżvolġiment normali tal-ekonomija reali, it-taxxa mhux ser tapplika: i) għall-attivitajiet finanzjarji ta’ kuljum taċ-ċittadini u tal-intrapriżi (self, pagamenti, assigurazzjoni, depożiti, eċċ.); ii) għall-attivitajiet bankarji tradizzjonali ta’ investiment li jsiru fil-kuntest tal-ġbir tal-kapitali jew għall-operazzjonijiet finanzjarji li jsiru fil-qafas tar-ristrutturar; iii) għall-attivitajiet ta’ rifinanzjament, tal-politika monetarja u għall-ġestjoni tad-dejn pubbliku; iv) għat-tranżazzjonijiet tas-suq primarju li jinvolvu l-UCITS u l-AIFs. Għaldaqstant, ser jiġu esklużi t-tranżazzjonijiet mal-Bank Ċentrali Ewropew, mal-banek ċentrali tal-Istati Membri, mal-Faċilità Ewropea ta’ Stabbiltà Finanzjarja, mal-Mekkaniżmu Ewropew ta’ Stabbiltà u dawk mal-UE.

2.3.4 Il-proposta żżomm il-prinċipju tar-residenza jew tat-territorjalità, li skontha, jekk l-istituzzjoni finanzjarja involuta fit-tranżazzjoni hija stabbilita fiż-żona ta’ applikazzjoni tat-TTF jew tkun qed taġixxi f’isem korp ibbażat f’dik iż-żona, it-tranżazzjoni hija soġġetta għat-taxxa irrispettivament minn liema żona ġeografika tkun twettqet.

2.3.5 Sabiex tiġi skoraġġuta d-delokalizzazzjoni lil hinn miż-żona ta’ applikazzjoni tat-TTF ġie introdott il-prinċipju tal-ħruġ, kif mitlub mill-Parlament Ewropew u appoġġjat mill-KESE. Skont dan il-prinċipju, tranżazzjoni hija soġġetta għat-TTF jekk il-prodott finanzjarju kkonċernat jinħareġ f’wieħed mill-11-il Stat Membru li jipparteċipa fil-kooperazzjoni msaħħa, indipendentement mill-fatt li s-suġġetti tat-tranżazzjoni jgħixu barra miż-żona ta’ applikazzjoni tat-TTF jew barra mill-post fejn issir it-tranżazzjoni.

2.3.6 L-effett kombinat taż-żewġ prinċipji (il-prinċipju tar-residenza u l-prinċipju tal-ħruġ) jinnewtralizza jew tal-anqas inaqqas b’mod sinifikanti l-inklinazzjoni għad-delokalizzazzjoni lil hinn miż-żona tat-TTF biex tiġi evitata t-taxxa. Fil-fatt, sabiex tevita t-taxxa, l-istituzzjoni finanzjarja jkollha tabbanduna l-bażi ta’ klijenti tagħha residenti fiż-żona tat-TTF u tieqaf topera bil-prodotti finanzjarji kollha maħruġa f’dik iż-żona. Barra minn hekk, ta’ min ifakkar li din iż-żona tikkostitwixxi 2/3 tal-PDG tal-UE u 90 % tal-PDG taż-żona tal-euro. Dan il-fatt juri li mhuwiex għaqli li titfassal strateġija ta’ noninterazzjoni ma’ dan is-suq, fejn l-uniformità tat-taxxa fuq is-swieq finanzjarji għandha tikkontribwixxi sew għall-ksib tas-suq uniku.

2.3.7 Skont il-kalkoli tal-Kummissjoni, id-dħul mit-taxxa għandu jammonta għal madwar EUR 30-35 biljun fis-sena. Dan huwa daqs madwar 60,0 % tad-dħul stmat preċedentement (EUR 57 biljun) meta kien ippjanat li t-taxxa tiġi applikata għall-Istati Membri kollha tal-UE. Dan id-dħul jinqasam hekk: EUR 13-il biljun mill-ishma u t-titoli, u EUR 21 biljun mid-derivati.

3. Kummenti ġenerali

3.1 Matul dawn l-aħħar snin, bosta Stati Membri tal-UE approvaw l-applikazzjoni ta’ forom differenti ta’ TTF, u b’hekk żiedu r-riskji ta’ tassazzjoni diversifikata li tagħmel ħsara lis-suq intern (bażijiet tat-taxxa ristretti, forom differenti ta’ eżenzjoni). L-introduzzjoni ta’ TTF reġjonali tista’ tippromovi suq finanzjarju ġenwinament uniku, ħieles mid-distorsjoni tal-kompetizzjoni li hija r-riżultat ta’ sistemi tat-taxxa ineffiċjenti.

3.1.1 Għal din ir-raġuni, il-KESE jemmen li t-TTF għandha tidħol fis-seħħ fiż-żmien previst mill-Kummissjoni, jiġifieri fl-1 ta’ Jannar 2014, mingħajr introduzzjoni gradwali li, fid-dawl tal-leġislazzjoni nazzjonali fi ħdan l-Istati Membri tal-UE11+, tista’ twassal għal dewmien u problemi ta’ natura teknika.

3.2 L-introduzzjoni tat-TTF fil-livell tas-27 Stat Membru tal-UE, għalkemm opportuna, mhijiex possibbli. Minkejja dan, l-applikazzjoni tagħha permezz tal-kooperazzjoni msaħħa – mingħajr effetti negattivi għall-Istati Membri li ma jipparteċipawx – hija l-mod meħtieġ biex tiġi garantita l-applikazzjoni tagħha futura fil-livell Ewropew u globali.

3.3 Il-fatt li t-taxxa ma tiġix applikata fl-Istati Membri tal-UE, f’ċerti każijiet, jista’ jwassal għal tassazzjoni doppja fi ħdan il-pajjiżi li ma jkunux qed jipparteċipaw. Din hija kwistjoni li tikkonċerna parti żgħira tat-tranżazzjonijet u fi kwalunkwe każ tista’ tiġi indirizzata permezz ta’ ftehimiet bilaterali ta’ kumpens.

4. Kummenti speċifiċi

4.1 Il-KESE jenfasizza li l-istima inizjali tal-effetti makroekonomiċi fit-tul (40 sena) tat-TTF fuq l-ekonomija Ewropea ġiet riveduta b’mod sostanzjali mis-servizzi tal-Kummissjoni – minn stima negattiva ta’ madwar – 1,76 % għal stima pożittiva ta’ madwar + 1,0 %.

4.1.1 L-istima li kienet mehmuża mal-proposta inizjali ġiet emendata, u fil-valutazzjoni ġew inklużi kemm l-effetti tar-rati effettivi proposti kif ukoll l-effetti tal-“mitigazzjoni”. Dan wassal għal żieda minn – 1,76 % għal – 0,53 % tal-PDG (9).

4.1.2 Wara dan, il-Kummissjoni reġgħet emendat din il-valutazzjoni, peress li din ma qisitx il-karatteristiċi speċifiċi tal-proposta u, barra minn hekk, kienet ibbażata fuq ipoteżi mhux realistiċi dwar ix-xogħol (pereżempju, li l-investiment ġdid kollu tal-intrapriżi kien iffinanzjat mill-istrumenti soġġetti għat-TTD). Permezz ta’ din il-korrezzjoni, l-impatt effettiv fit-tul fuq il-PDG reġa’ naqas għal stima ta’ madwar – 0,28 %. Fil-qafas ta’ din l-analiżi, il-Kummissjoni wettqet valutazzjoni tal-impatt oħra li kkunsidrat ukoll l-effetti tal-użu tad-dħul mit-TTD bħala alternattiva għal forom oħra ta’ tassazzjoni u bħala għodda possibbli għall-investiment pubbliku. Permezz ta’ din il-valutazzjoni, u taħt l-ipoteżi ta’ dħul ta’ 0,16 % tal-PDG, l-impatt tat-TTF fuq il-PDG sar wieħed pożittiv ta’ bejn 0,2 % u 0,4 % (10).

4.1.3 Però din l-aħħar ipoteżi għandha tiġi kkunsidrata bħala restrittiva peress li, f’termini ta’ dħul totali, ma tikkunsidrax l-elementi derivanti tat-taxxa fuq id-derivati; element li madankollu huwa inkluż fil-proposta tal-Kummissjoni u li jista’ jwassal għal żieda fid-dħul totali minn 0,16 % għal 0,4 % tal-PDG, u b’hekk it-TTF ikollha effett pożittiv fuq il-PDG ta’ madwar 1 % (11).

4.2 L-analiżi tal-Kummissjoni turi li l-introduzzjoni ta’ TTF jista’ jkollha l-aktar impatt effettiv fuq l-ekonomija tal-UE jekk id-dħul li jinġabar jintuża – sew fil-livell tal-UE u sew f’dak nazzjonali – għall-finanzjament ta’ programm ta’ investiment pubbliku li jista’ jiggarantixxi t-tisħiħ tat-tkabbir ekonomiku u l-impjiegi.

4.3 Matul dawn l-aħħar ħames snin li kkoinċidew mal-kriżi, il-KESE fassal għadd ta’ opinjonijiet fejn irrakkomanda l-bżonn li jergħu jiġu bbilanċjati l-politiki makroekonomiċi Ewropej favur politiki ta’ investiment li jappoġġjaw it-tkabbir u l-impjieg (12). Jekk tiġi segwita t-triq proposta mill-KESE, id-dħul mill-applikazzjoni ta’ TTF jista’ jkun l-aktar effikaċi jekk tabilħaqq jintuża għall-finanzjament ta’ programm kbir ta’ investiment fil-livell nazzjonali u Ewropew.

4.4 Il-KESE jqis li wieħed mill-punti b’saħħithom tat-TTF huwa l-fatt li hija taxxa b’bażi tat-taxxa wiesgħa u żewġ rati tat-taxxa baxxi. Dawn il-karatteristiċi jistgħu jnaqqsu l-effetti negattivi tat-taxxa li jwasslu għal distorsjoni qawwija tas-swieq minħabba żona aktar limitata ta’ tassazzjoni u rati ogħla. Għal din ir-raġuni l-KESE jqis li jeħtieġ li jitnaqqsu kemm jista’ jkun l-esklużjonijiet mill-bażi tat-taxxa u l-esklużjoni tal-persuni taxxabbli minn naħa, u min-naħa l-oħra jinbeda proċess li filwaqt li japplika r-rati fiskali proposti, ikun kapaċi joħloq suq uniku ġenwin.

4.5 Il-KESE jilqa' l-inklużjoni tal-“prinċipju ta' sjieda” li permezz tiegħu tranżazzjoni finanzjarja li tevadi t-TTF mhix infurzabbli legalment u ma tinvolvix it-trasferiment tas-sjieda tal-istrument finanzjarju fil-kwistjoni.

4.6 Il-KESE jappoġġja l-idea li jiġu esklużi mill-bażi tat-taxxa t-tranżazzjonijiet li jinvolvu l-UCITS u l-AIFs, bħala strumenti marbutin direttament mal-finanzjament tal-intrapriżi u sabiex tiġi rispettata d-Direttiva 2008/7/KE. Ta’ min jinnota li t-tnaqqis previst fid-dħul minħabba din l-esklużjoni jammonta għal EUR 4 biljun.

4.7 Minkejja li jieħu inkunsiderazzjoni l-bżonn li tiġi kkontrollata kwalunkwe pressjoni fuq ir-rati tal-imgħax tad-dejn pubbliku, il-KESE jaqbel mal-proposta li tinżamm l-eżenzjoni għat-titoli pubbliċi maħruġa fuq is-suq primarju u li jiġu intaxxati tranżazzjonijiet sekondarji fit-titoli pubbliċi; f’dan il-kuntest, iħeġġeġ eżenzjoni fis-suq sekondarju biss għall-istituzzjonijiet delegati tal-awtoritajiet pubbliċi biex jintervjenu fi tranżazzjonijiet marbutin mal-ġestjoni tad-dejn pubbliku.

4.8 Fir-rigward tal-fondi tal-pensjonijiet, il-KESE kien diġà esprima l-ħtieġa li l-effetti tat-TTF fuq il-fondi tal-pensjonijiet jiġu soġġetti għal monitoraġġ speċifiku. L-esklużjoni mill-bażi tat-taxxa tal-UCITS u l-AIFs, kif ukoll tat-titoli tad-dejn pubbliku fis-suq primarju, żgur li tirrappreżenta ħaġa pożittiva għall-fondi tal-pensjonijiet fid-dawl tal-istruttura tal-portafoll tagħhom.

4.9 Filwaqt li jtenni l-bżonn ta’ monitoraġġ fid-dettall tal-effetti tat-taxxa fuq il-fondi tal-pensjonijiet u l-pensjonanti futuri, il-KESE ma jirrakkomandax li dawn jiġu esklużi mill-kamp ta’ applikazzjoni tat-TTF.

4.10 L-applikazzjoni ta’ TTF, mingħajr preġudizzju għal-likwidità tas-sistema, tista’ tiddirieġi l-fondi tal-pensjonijiet lejn strateġiji ta’ investiment fit-tul u tnaqqas l-elementi li jiddestabbilizzaw bħal tranżazzjonijiet finanzjarji ta’ frekwenza għolja (13).

4.11 Fl-applikazzjoni tat-taxxa l-ġdida, għandha tingħata attenzjoni partikolari għad-dispożizzjonijiet tal-ġestjoni amministrattiva, sabiex jitnaqqsu kemm jista’ jkun kemm ir-riskji ta’ evitar u evażjoni, kif ukoll l-ispejjeż amministrattivi fuq l-Istati Membri u dawk li jridu jħallsu t-taxxa. Għaldaqstant ikun tajjeb li kemm l-Istati Membri kif ukoll il-Kummissjoni, fit-tfassil tal-atti ta’ implimentazzjoni relatati mal-metodi ta’ ħlas u ta’ verifika tat-taxxa, jaraw li dawn l-ispejjeż amministrattivi jkunu l-inqas possibbli u jivverifikaw attentament il-mod kif jevolvu. B’riżultat tal-effetti tal-proposta, il-KESE jistieden lill-Kummissjoni tipproponi tipi ta’ kooperazzjoni bejn l-istituzzjonijiet finanzjarji tal-Istati Membri li ma jipparteċipawx u l-Istati Membri benefiċjarji tat-taxxa.

4.12 Fid-dawl tal-fatt li l-KESE preċedentement kien ikkritika n-nuqqas ta’ dokumentazzjoni ta’ valutazzjoni mal-proposta oriġinali tat-TTF, jilqa’ b’mod favorevoli l-fatt li l-Kummissjoni ħadet azzjoni biex tikkoreġi parzjalment dan in-nuqqas permezz tas-seba’ noti spjegattivi mehmużin mal-analiżi tal-impatt, u li kienu mehmużin mal-proposta preċedenti (14) – u li magħhom għandha tiżdied il-valutazzjoni tal-impatt li hija mehmuża mal-proposta attwali (15). Minkejja dan, il-KESE jenfasizza li għad hemm nuqqas ta’ dokumentazzjoni analitika u ta’ natura illustrattiva tas-sitwazzjoni attwali tal-intaxxar tas-swieq finanzjarji kif ukoll fuq id-dħul mid-diversi pajjiżi, b’mod partikolari mill-UE11+. B’mod partikolari jkun tajjeb li ssir valutazzjoni usa’ tal-effetti possibbli fuq dawk li jfaddlu u fuq il-pensjonanti futuri, billi jitqiesu l-alternattivi ta’ kif se tintiret din it-taxxa.

4.13 Il-KESE jisħaq li, fir-rigward tal-valutazzjoni kwantitattiva tal-effetti tal-proposti, jeħtieġ li l-Kummissjoni ttejjeb il-mudelli li huma disponibbli bħalissa, billi tadattahom għall-valutazzjoni ta’ alternattivi ta’ politika. Għaldaqstant il-Kumitat jistieden lis-servizzi tal-Kummissjoni biex, fejn ikun possibbli, jipproduċu stimi relatati mal-karatteristiċi attwali tal-proposti speċifiċi li saru.

Brussell, 23 ta’ Mejju 2013. Il-President tal-Kumitat Ekonomiku u Soċjali Ewropew Henri MALOSSE

(1) (2010/2105 (INI)).

(2) ĠU C 113,18.4.2012, p. 7–10.

(3) ĠU C 44, 11.2.2011, p. 81-89; ĠU C 248, 25.8.2011, p. 64–67; ĠU C 248, 25.8.2011, p.75-80; ĠU C 181, 21.6.2012, p. 55–63.

(4) Il-Belġju, il-Ġermanja, l-Estonja, il-Greċja, Spanja, Franza, l-Italja, l-Awstrija, il-Portugall, is-Slovenja u s-Slovakkja.

(5) L-użu tal-kooperazzjoni msaħħa huwa rregolat mill-Artikolu 20 tat-TUE u mill-Artikoli 326 sa 334 tat-TFUE.

(6) ĠU C 181 tal-21.6.2012, p. 55-63.

(7) COM(2013) 71 final.

(8) COM(2011) 594 final.

(9) SEC(2011) 1102 final, Volum 1, p. 52.

(10) KE, 2012, Skeda teknika, Impatti makroekonomiċi.

(11) Valutazzjoni abbażi tal-analiżi fil-Quarterly Report on the Euro Area, Vol. 11 no3 (2012) tal-Kummissjoni Ewropea.

(12) Biex insemmu ftit minnhom:ĠU C 133, 9.5.2013, p.44; ĠU C 299, 4.10.2012, p. 60–71; ĠU C 181, 21.6.2012, p. 45-51; ĠU C 248, 25.8.2011, p. 8-15; ĠU C 143, 22.5.2012, p. 10-16.

(13) Network for Sustainable Financial Markets (Netwerk għal Swieq Finanzjarji Sostenibbli), 2012, No Exemption – The Financial Transaction Tax and Pension Funds (L-ebda eżenzjoni - it-taxxa fuq it-tranżazzjonijiet finanzjarji u l-fondi tal-pensjonijiet), Diċembru. DIW, 2012, Financial Transaction Tax Contributes to More Sustainability in Financial Markets (It-taxxa fuq it-tranżazzjonijiet finanzjarji tikkontribwixxi għal aktar stabbiltà fis-swieq finanzjarji), Dokumenti ta’ Diskussjoni 1198.

(14) Ippubblikata fl-4 ta’ Mejju 2012 fis-sit elettroniku apposta.

(15) SWD(2013) 28 final.